Setshwantsho sa motho yo o tsenetseng kobamelo ya yoga yo o robetseng mo godimo ga bolao jwa dipekere kgotsa yo o tsamayang mo godimo ga magala a a fisang, se ka lebega se le boammaaruri tota mo bathong bangwe mme mo go ba bangwe se ka lebega e le motlae fela. Mme tseo ke dilo tse gantsi di diregang kwa India, fela jaaka tlwaelo ya teng ya gore motho a fetse diura di le dintsi a eme ka leoto le le lengwe a lebile letsatsi le tlwaelo ya gore motho a tshware moya a sa heme lobaka lo loleele a bo a katelwa ka fa tlase ga mmu lobaka lo loleele. Ka June 1995 The Times of India e bega gore mosetsanyana wa dingwaga di le tharo le halofo o ne a le mo maibing mme ga fetisiwa koloi ya boima jwa dikilogerama di le 750 mo dimpeng tsa gagwe. Se se neng sa gakgamatsa boidiidi, ke gore fa a ema foo, o ne a sa gobala ka gope. Pego eo e oketsa jaana: “Ao e ne e le maatla a yoga.”